**Alf Tollef Pettersen** (født 6. desember 1911 i Mysen, død 23. mars 1986) var en norsk politi- og motstandsmann.

Sammen med sin kone Gerd Pettersen, Rolf A. Syversen og Reidar Larsen var han ansvarlig for flyktningeoperasjonen Carl Fredriksens Transport, som hjalp omtrent tusen nordmenn å flykte fra tyskerne til Sverige vinteren 1942–1943.

Bakgrunn
--------

Alf T. Pettersen var den yngste av tolv søsken, sønn av pakkhusbestyrer Johannes Pettersen og hustru Berthe Marie (Nilsen).

Pettersen leste etter oppfordring og støtte fra sin far teologi i et år, men etter et år avsluttet han studiet og søkte seg over i politiet.

Under andre verdenskrig
-----------------------

Alf Pettersen var 30 år gammel i 1942. Han var politimann, og var blitt avskjediget fra politiet høsten 1942 fordi han ikke ville innrette seg etter det nye regimets ordre. Blant annet nektet han å gjøre nazi-hilsen til tyske offiserer, slik det nye politireglementet krevde. Da han ble oppsagt gikk han først i dekning en kort periode, deretter tok han jobb som inspektør i transportformidlingens avdeling 1 i Maridalsveien. Der fikk han Reidar Larsen som sjef. Pettersen og Larsen samarbeidet om å stjele store mengder poteter fra tyske lagre, og smuglet potetene ut til folk som manglet mat; matmangel var begynt å bli et problem i Norge høsten 1942. En av lederne for «potetaksjonen» var Ole Berg, som var bakmann i Milorg og som etter hvert selv ble hjulpet over til Sverige av Carl Fredriksens Transport.

Ved noen anledninger var Alf Pettersen også matkurér fra gården Duserud i Eidsberg til biskop Berggrav, som satt internert på sin hytte på Holmen i Asker.

### Carl Fredriksens Transport

I slutten av oktober 1942 kom fire jødiske brødre til Syversens gartneri i nærheten av Carl Berners plass i Oslo. De fire var på flukt fra tyskerne. De fire London-brødrene var Leopold, Benjamin, Charles og Nathan.

Syversen kontaktet en bekjent ved navn Arnold Pedersen; han var radiohandler i Trondheimsveien 27, og Syversen håpet han kunne gi råd om hvordan brødrene London kunne hjelpes. Pedersen opprettet kontakten mellom Syversen og Alf Pettersen, som var godt kjent i grensetraktene etter mange kuréroppdrag mellom Sverige og Norge for motstandsgrupper i Oslo.

Turen hvor brødrene London ble brakt i sikkerhet, gikk via Lillestrøm, på østsiden av Øyeren og derfra over til Sandstangen i Trøgstad, hvor de ble henta av drosjeeier Harald Teigen fra Askim og kjørt til grensen.

På oppfordring fra milorg.-sjefen Ole Berg begynte Alf og Gerd Pettersen, Reidar Larsen samt Syvertsen å planlegge hvordan de kunne bringe andre utsatte i sikkerhet. Dette ble oppstarten på Carl Fredriksens transport.

Alf T. Pettersen var lederen for transportene, og på hver konvoi satt han med ladd våpen i passasjersetet i førerhuset på en av lastebilene. Fra sist i november 1942 frem til 14. januar 1943 ledet Pettersen daglige konvoier (med unntak av lørdager, søndager, julaften og 1. juledag) frem til grensen.

### Flukt

I januar 1943 avslørte tyskerne virksomheten. Alf og Gerd Pettersen samt Reidar Larsen klarte å flykte til Sverige. Syversen ble værende i Norge. Han ble arrestert 10. juli 1943, og satt på Møllergata 19 og på Grini til han ble skutt på Trandum 30. oktober året etter.

Etter krigen
------------

Alf Pettersen fikk etter krigen jobben sin tilbake i politiet. Han ble sentral i gjenopptagelsen av «Feldmann-saken».[*klargjør*]

Minnesmerker og æresbevisninger
-------------------------------

I 2012–2013 ble det opparbeidet en minnepark med monument der Syversens gartneri lå, for å hedre dem som sto bak denne flyktningebragden.

I 2017 ble Alf T. Pettersen og de tre andre lederne av Carl Fredriksens Transport posthumt hedret av staten Israel for sin innsats for å redde norske jøder. Hederen bestod i tildeling post mortem av medaljen og hedersbetegnelsen «Righteous Among the Nations», under en seremoni i Oslo rådhus der statsminister Erna Solberg holdt en tale til ære for de involverte i Carl Fredriksens Transport.

I 2018 ble det satt opp minneplate på huset hvor Alt T. Pettersen vokste opp i Smedgata 26 på Mysen.

I 2019 ble en gate ved hans barndomshjem i Mysen i Eidsberg kommune omdøpt til «Alf Pettersens gate». Også hans kone Gerd fikk en vei i Mysen oppkalt etter seg. På denne måten ønsket hans hjemkommune å hedre ekteparet Pettersen for deres innsats for Carl Fredriksens transport.

Referanser
----------

1. 1 2 3   Slekt og Datas Gravminnebase, «Minneside basert på bilder og gravminnedata for Alf Tollef Pettersen, (06.desember 1911 - 23.mars 1986).», besøkt 14. juli 2022[Hentet fra Wikidata]
2. ↑   Ministerialbok for Østre Aker prestegjeld 1934-1938, www.digitalarkivet.no[Hentet fra Wikidata]
3. ↑   The Righteous Among the Nations Database[Hentet fra Wikidata]
4. ↑  NRK, Tormod Strand (2. desember 2017). «Øyvinds far reddet 350 jøder – måtte selv bøte med livet». *NRK.no*. Besøkt 2. desember 2017.
5. ↑  Tangestuen, Mats (2012). *Carl Fredriksens Transport - krigens største redningsbragd* (PDF). Oslo: KORO. s. 4. Arkivert fra originalen (PDF) 2. februar 2017. Besøkt 26. januar 2017. «Utgitt av URO/KORO 27. oktober 2012 i forbindelse med markering av Carl Fredriksens Transport og ferdigstilling av første byggetrinn av parken DETTE ER ET FINT STED - et kunstverk av Victor Lind.»
6. ↑  NRK (25. oktober 2013). «Minnepark for ukjente helter». *NRK* **(norsk)**. Besøkt 26. januar 2017.
7. ↑  Tangestuen, Mats (2012). *Carl Fredriksens Transport - krigens største redningsbragd* (PDF). Oslo: KORO. s. 8. Arkivert fra originalen (PDF) 2. februar 2017. Besøkt 26. januar 2017. «Utgitt av URO/KORO 27. oktober 2012 i forbindelse med markering av Carl Fredriksens Transport og ferdigstilling av første byggetrinn av parken DETTE ER ET FINT STED - et kunstverk av Victor Lind.»
8. ↑  Minnepark står halvferdig, *Dagsavisen* 11. juni 2011 Arkivert 21. oktober 2013 hos Wayback Machine.
9. ↑  *Våre falne : 1939–1945. 4*. Oslo. 1951. s. 294–295.
10. ↑  Tangestuen, Mats (2012). *Carl Fredriksens Transport - krigens største redningsbragd* (PDF). KORO. Arkivert fra originalen (PDF) 2. februar 2017. Besøkt 26. januar 2017. «Utgitt av URO/KORO 27. oktober 2012 i forbindelse med markering av Carl Fredriksens Transport og ferdigstilling av første byggetrinn av parken DETTE ER ET FINT STED - et kunstverk av Victor Lind.»
11. ↑  *Aftenposten* 26. januar 2017: «Nordmenn hedres for å redde jøder under krigen»
12. ↑  «Statsminister Erna Solbergs tale på medaljeseremoni for Carl Fredriksens transport». *Regjeringen.no* **(norsk)**. Statsministerens kontor. 26. januar 2017. Besøkt 26. januar 2017.

|  |  |
| --- | --- |
| Oppslagsverk/autoritetsdata | Historisk befolkningsregister **·** VIAF
 |